Αθήνα, 9 Μαΐου 2025

**ΔΕΛΤΙΟ ΤΥΠΟΥ**

**ΚΕΕΕ: Συνάντηση προέδρου ΚΕΕΕ, Γιάννη Βουτσινά, με τον υπουργό Οικονομικών, Κυριάκο Πιερρακάκη**

Συνάντηση με τον **υπουργό Εθνικής Οικονομίας και Οικονομικών, Κυριάκο Πιερρακάκη** είχε χθες ο **πρόεδρος της Κεντρικής Ένωσης Επιμελητηρίων Ελλάδος (ΚΕΕΕ), Γιάννης Βουτσινάς.**  Μεταξύ άλλων συζητήθηκαν μείζονα θέματα του επιχειρείν και ζητήματα που αφορούν τον επιμελητηριακό θεσμό, στο πλαίσιο ενός συνεχούς και ουσιαστικού διαλόγου του Υπουργείου Οικονομικών με την ΚΕΕΕ και τα συναρμόδια Υπουργεία.

Στο πλαίσιο της συνάντησης, υπογραμμίστηκε **η πολιτική βούληση του υπουργού** **Εθνικής Οικονομίας και Οικονομικών να ενισχύσει την επιχειρηματικότητα,** ως κεντρικό άξονα της στρατηγικής της κυβέρνησης για την αναβάθμιση του αναπτυξιακού μοντέλου της χώρας ενώ επιβεβαιώθηκε **ο κοινός στόχος για μία** **πιο ανταγωνιστική, δυναμική και ανθεκτική ελληνική οικονομία. Ο κ. Πιερρακάκης** αναφέρθηκε **στην ανάγκη να εξακολουθήσει η θετική πορεία της οικονομίας, να δοθεί ακόμα μεγαλύτερη ώθηση στην ανάπτυξη και να αξιοποιηθούν οι δυνατότητες τη χώρας, σε αγαστή συνεργασία με τον επιχειρηματικό κόσμο.**

**Από πλευράς ΚΕΕΕ, ο κ. Βουτσινάς υπογράμμισε την ανάγκη υποστήριξης της μικρής και μεσαίας επιχειρηματικότητας στην αξιοποίηση των παρεχόμενων χρηματοδοτικών εργαλείων, ως αναγκαία προϋπόθεση για την εξωστρέφεια, την ανθεκτικότητα και τη βιωσιμότητά τους.** Επιπλέον, κ. Βουτσινάς αναφέρθηκε **στη σημασία της μείωσης της γραφειοκρατίας και της αξιοποίησης των ψηφιακών εργαλείων** ως καθοριστικών παραμέτρων για τον εκσυγχρονισμό και την ενίσχυση των μικρών και μεσαίων επιχειρήσεων, **παραμέτρους τις οποίες αποδέχτηκε και υπερθεμάτισε ο κ. Πιερρακάκης καθώς αποτελούν προτεραιότητες για το Υπουργείο**. Ακόμα, τονίστηκε **η ανάγκη επιβράβευσης της υγιούς επιχειρηματικότητας καθώς και της υποστήριξης της λειτουργίας των Επιμελητηρίων** σε όλη την επικράτεια.